Diari Oficial de la Generalitat Valenciana


Sumari del DOGV 6512, del 03-05-2011 (2011/5011)

DECRET 43/2011, de 29 d'abril, del Consell, pel qual es modifiquen els decrets 66/2009, de 15 de maig, i 189/2009, de 23 d'octubre, pels quals es van aprovar, respectivament, el Pla Autonòmic d'Habitatge de la Comunitat Valenciana 2009-2012 i el Reglament de Rehabilitació d'Edificis i Habitatges.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2011/04/29/43/dof/vci/html**

### Dades del document

Número de DOGV
:   6512

Data del DOGV
:   03-05-2011

Secció del DOGV
:   I. DISPOSICIONS GENERALS

Número del document
:   2011/5011


Data del document
:   29-04-2011

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Decret

Anàlisi jurídica

 Descriptors 

:   * habitatge
    * política de l'habitatge
    * legislació
    * reglamentació de la construcció

DECRET 43/2011, de 29 d'abril, del Consell, pel qual es modifiquen els decrets 66/2009, de 15 de maig, i 189/2009, de 23 d'octubre, pels quals es van aprovar, respectivament, el Pla Autonòmic d'Habitatge de la Comunitat Valenciana 2009-2012 i el Reglament de Rehabilitació d'Edificis i Habitatges. [2011/5011]  
PREÀMBUL  
  
El Decret 66/2009, de 15 de maig, del Consell, pel qual es va aprovar el Pla Autonòmic d'Habitatge de la Comunitat Valenciana 2009-2012, i el Decret 189/2009, de 23 d'octubre, del Consell, pel qual es va aprovar el Reglament de Rehabilitació d'Edificis i Habitatges, estableixen les mesures de finançament i el marc normatiu de la rehabilitació protegida, respectivament.  
La conjuntura econòmica i social fa necessari un reajustament de les mesures en matèria de rehabilitació, a fi d'aconseguir un procés més àgil en la tramitació que repercuteix directament en la mobilització d'un sector de l'economia, i un esforç per a realitzar una inversió eficient dels fons públics.  
Les modificacions que s'introdueixen mitjançant aquest decret són relatives a l'informe de conservació de l'edifici, que passa a integrar-se com un document que forma part de la sol·licitud de qualificació provisional. D'altra banda, es possibilita l'inici de les obres al moment de la sol·licitud, permetent la realització de les actuacions de forma immediata. Conseqüència d'aquestes modificacions, s'introdueix una disposició derogatòria de l'Ordre 28 de setembre de 2009, de la Conselleria de Medi Ambient, Aigua, Urbanisme i Habitatge, per la qual es regulava l'import de la subvenció per la realització dels informes.  
  
Així mateix, s'introdueix una disposició addicional al Decret 189/2009, de 23 d'octubre, del Consell, relativa a l'informe d'inspecció tècnica de l'edifici, a fi de mobilitzar el deure d'inspecció d'aquests.  
  
Per tot això, complits els tràmits procedimentals previstos en l'article 43 de la Llei del Consell, a proposta del conseller de Medi Ambient, Aigua, Urbanisme i Habitatge, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 29 d'abril de 2011,  
  
DECRETE  
  
Article 1. Modificació del Decret 66/2009, de 15 de maig, del Consell  
  
Es modifiquen els articles 21 i 22 del Decret 66/2009, de 15 de maig, del Consell, pel qual es va aprovar el Pla Autonòmic d'Habitatge de la Comunitat Valenciana 2009-2012, que queden redactats en els termes que figuren en l'annex I.  
  
Article 2. Modificació del Decret 189/2009, de 23 d'octubre, del Consell  
Es modifiquen els articles 13.3, 14, 15 i 18.2.b) del Reglament de Rehabilitació d'Edificis i Habitatges, aprovat pel Decret 189/2009, de 23 d'octubre, del Consell, i s'afig una disposició addicional cinquena, que queden redactats en els termes que figuren en l'annex II.  
  
  
DISPOSICIÓ DEROGATÒRIA  
  
Única. Derogació normativa  
Queda derogada l'Ordre de 28 de setembre de 2009, de la Conselleria de Medi Ambient, Aigua, Urbanisme i Habitatge, per la qual es regula l'import de la subvenció per la realització dels informes de conservació de l'edifici i informes d'inspecció i avaluació preliminar de l'estructura de l'edifici, previstos en el Decret 66/2009, de 15 de maig, del Consell, i totes les disposicions que del mateix rang o d'un rang inferior s'oposen a aquest decret.  
DISPOSICIÓ FINAL  
  
Única. Entrada en vigor  
Aquest decret entrarà en vigor al mes de la publicació en el Diari Oficial de la Comunitat Valenciana.  
  
València, 29 d'abril de 2011  
  
El president de la Generalitat,  
FRANCISCO CAMPS ORTIZ  
  
El conseller de Medi Ambient, Aigua, Urbanisme i Habitatge,  
JUAN GABRIEL COTINO FERRER  
  
  
  
ANNEX I  
  
Modificació del Decret 66/2009, de 15 de maig, del Consell  
  
U  
Es modifica l'article 21, que queda redactat com segueix:  
«1. L'informe de conservació de l'edifici (ICE) és el document que recull la informació relativa a la situació general de l'edifici i permet l'avaluació tècnica de l'estat de conservació dels elements comuns, i ha d'ajustar-se al format i les condicions establides per a l'ICE. Per a obtenir la qualificació provisional de les actuacions de rehabilitació cal que aquestes prevegen les identificades en l'ICE com a intervenció urgent.  
  
2. L'informe de conservació de l'edifici (ICE) s'ha de realitzar en aquells edificis d'habitatges plurifamiliars en règim de propietat horitzontal que realitzen obres de rehabilitació en elements comuns i que opten a la qualificació i finançament de les actuacions de rehabilitació».  
  
Dos  
Es modifica l'article 22, que queda redactat en els termes següents:  
«El cost corresponent a la redacció de l'informe de conservació de l'edifici ha de ser assumit pel promotor de la rehabilitació, i pot incloure'l en el pressupost protegit a l'efecte de determinar l'ajuda corresponent conforme al pla d'habitatge».  
  
  
ANNEX II  
  
Modificació del Decret 189/2009, de 23 d'octubre, del Consell  
  
U  
Es modifica l'article 13.3, que queda redactat en els termes següents:  
«3. L'informe sobre l'estat de conservació de l'edifici, a l'efecte d'accedir a la protecció de les actuacions de rehabilitació, té una vigència màxima de cinc anys des de la realització d'aquest, excepte disposició contrària establida en els plans d'habitatge».  
  
Dos  
Es modifica l'article 14, que queda redactat en els termes següents:  
«1. L'informe l'han de realitzar els titulats competents en matèria d'edificació residencial, d'acord amb la Llei 38/1999, de 5 de novembre, d'Ordenació de l'Edificació.  
2. L'informe de conservació de l'edifici l'han d'encarregar directament els promotors de la rehabilitació que impulsen les actuacions.  
  
3. Els plans d'habitatge poden regular sistemes d'ajudes per al finançament de l'informe sobre l'estat de conservació de l'edifici».  
  
Tres  
Es modifica l'article 15, que queda redactat en els termes següents:  
  
«1. Si com a conseqüència o simultàniament a la realització de l'informe de conservació de l'edifici el tècnic redactor d'aquest dedueix indicis de risc estructural, aquest ha de realitzar un informe d'inspecció i avaluació preliminar de l'estructura de l'edifici, que en el cas d'estructures de formigó s'ha de realitzar d'acord amb el document reconegut DRB 04/06.  
2. Aquest informe pot ser subvencionat d'acord amb els plans d'habitatge i en les condicions que s'hi regulen».  
  
Quatre  
Es modifica l'article 18.2.b), que queda redactat com segueix:  
«b) Inici de les obres.  
Les obres de rehabilitació que tinguen l'oportuna llicència urbanística es poden iniciar, sota la responsabilitat del promotor de les actuacions, després de la sol·licitud d'inici de l'expedient i acreditada la realització de la inspecció prèvia de l'edifici pel tècnic redactor de l'informe de conservació de l'edifici».  
  
Cinc  
S'afig una disposició addicional cinquena:  
«1. Basant-se en l'article 207 de la Llei 16/2005, de 30 de desembre, de la Generalitat, Urbanística Valenciana, i en l'article 34 de la Llei 8/2004, de 20 d'octubre, de la Generalitat, de l'Habitatge de la Comunitat Valenciana, relatius a la inspecció periòdica de construccions o d'edificis d'habitatges catalogats o d'antiguitat superior als 50 anys, s'estableix com a procediment de referència per a l'elaboració de les inspeccions esmentades l'establit per a l'informe de conservació de l'edifici.  
2. Aquest procediment te caràcter subsidiari, quan no hi haja regulació específica de l'administració competent».


Còpia Permalink ELI